ভারতের_স্বাধীনতা_আন্দোলনে_দারুল_উলুম_দেওবন্দ
ওয়াভেল পরিকল্পনা পেশ ও সিমলা অধিবেশন
১৯৪৪-৪৫ সালের ঐ সময়ে ভারতের ভাইসরয় ছিলেন লর্ড ওয়াভেল। তার সামনে ভারতের সমস্যাগুলো ছিল জটিল। বাংলার ক্রমাগত দুর্ভিক্ষ ও সাম্প্রদায়িকতা তখন পরিস্থিতিকে আরো জটিল করে তুলেছিল। ওয়াভেল প্রথমতঃ গান্ধীসহ কংগ্রেস নেতৃবৃন্দকে কারাগার থেকে মুক্তি দেন এবং ভারতের মৌলিক ঐক্যের উপর ভিত্তি করে শাসনতন্ত্র রচনা করার প্রয়োজনীয়তা স্বীকার করেন। কিন্তু, জিন্নাহ তার পাকিস্তান দাবীতে ছিলেন অনড়। কংগ্রেসের ভারত ছাড় আন্দোলনের সাথে জিন্নাহ দুটি শব্দ ঘোষণা দেন- ‘ভাগ করে ভারত ছাড়’। ফলে, দেশে আবার সূচিত হয় অচলাবস্থা। ১৯৪৫ সালে ওয়াভেল ব্রিটিশ মন্ত্রীসভার সাথে পরামর্শ করে একটি পরিকল্পনা পেশ করেন। এটি ওয়াভেল পরিকল্পনা নামে পরিচিত। পরিকল্পনাটির লক্ষ্য ছিল ভারতের রাজনৈতিক অচলাবস্থা নিরসন করা। পরিকল্পনার ধারাগুলি ছিল এমন১. ভারতে নতুন সংবিধান রচিত না হওয়া পর্যন্ত ভারতীয় নেতৃবৃন্দকে নিয়ে একটি অন্তর্বর্তীকালীন সরকার গঠন করা হবে। ২. বড়লাটের কার্যনির্বাহী কাউন্সিলে বর্ণ হিন্দু ও মুসলিম সদস্যদের সংখ্যা সমান রাখা হবে। ৩. বড়লাট ও প্রধান সেনাপতি ছাড়া কাউন্সিলের অপর সকল সদস্য ভারতীয়দের থেকে মনোনীত হবে। ৪. যতদিন ভারতের প্রতিরক্ষার দায়িত্ব ব্রিটিশ সরকারের উপর থাকবে ততদিন সামরিক দপ্তরের কর্তৃত্ব বৃটিশের হাতে ন্যস্ত থাকবে। উপরোক্ত পরিকল্পনার আলোকে ঐ বছর জুন মাসে ওয়াভেলের আমন্ত্রণে সিমলায় সর্বদলীয় অধিবেশন বসে। অধিবেশনে দীর্ঘ আলোচনা পর্যালোচনার পরও জিন্নাহ ভারত বিভক্তির দাবী ত্যাগে সম্মত হননি। এছাড়াও লীগকে মুসলমানদের প্রতিনিধিত্বকারী একক দায়িত্বশীল সংগঠন হিসেবে স্বীকৃতি আদায়ে চাপ দিতে থাকে। তাছাড়া কংগ্রেসের কার্যনির্বাহী পরিষদে সদস্য মনোনীত না করার দাবিতেও অটল থাকেন। কিন্তু গোড়া থেকেই কংগ্রেসে জাতীয়তাবাদী বহু মুসলমান বিদ্যমান থাকায় কংগ্রেসের পক্ষে জিন্নাহর প্রস্তাব মেনে নেয়ার সুযোগ ছিল না। অবশেষে উভয় দলের মধ্যে কোন মীমাংসা না হওয়ায় সিমলা অধিবেশন ব্যর্থ হয়। বস্তুতঃ ওয়াভেল পরিকল্পনায় মুসলমানদের অধিকার সংরক্ষণের বিশেষ সুযোগ ছিল। লীগ নেতৃবৃন্দের অতি বাড়াবাড়িতে সে সুযোগ হারাতে হয়। তাই, মাওলানা আযাদ লিখেছেন জিন্নাহর অহেতুক বিরোধিতার কারণে অধিবেশন ব্যর্থ না হলে ফলাফল দঁাড়াত যে, ভাইসরয় কাউন্সিলের মোট ১৪ সদস্যের মধ্যে ৭ সদস্যই থাকতেন মুসলমান। অথচ, মুসলমান ভারতের মোট জনসংখ্যার মাত্র ২৫%। ব্যাপারটি যেমন কংগ্রেসের উদারতা বোঝাচ্ছে তেমনি লীগের নির্বুদ্ধিতার প্রমাণ দিচ্ছে। লীগ উপরোক্ত সুযোগ গ্রহণ করে মুসলমানদের যাবতীয় অধিকার সংরক্ষণ করে নিতে পারত। কিন্তু লীগের অহেতুক বিরোধিতার ফলে মুসলমানগণ অবিভক্ত ভারতের অন্যতম বৃহৎ শক্তির মর্যাদায় প্রতিষ্ঠিত থাকার সম্ভাব্য আসন থেকে বঞ্চিত হয়ে গেছে। ২১১মাওলানা আযাদ অধিবেশন ব্যর্থতার জন্য স্বয়ং ব্রিটিশ সরকারকেও দায়ী করেছেন। তার মতে সরকার যদি ভারতীয়দের স্বাধীনতা প্রদানে পরিচ্ছন্ন মনোভাব পোষণ করত তাহলে লীগের অযৌক্তিক শর্তারোপকে বিবেচনায় রেখে আরেকটি সিদ্ধান্ত নিতে পারত। কিন্তু সরকার সেটা করেনি বরং, লীগের বিরোধিতা দেখে পুনরায় অচলাবস্থার ঘোষণা দিয়ে সমস্ত কার্যক্রম বন্ধ করে দেয়। আযাদের মতে, লীগ মুসলমানদের প্রতিনিধিত্বকারী একক সংগঠন হওয়ার দাবীও অবাস্তব ছিল। কেননা, ইতিপূর্বে ১৯৩৭ সালের নির্বাচনে দেখা গেছে, যেসব সুবায় মুসলমানদের সংখ্যাগরিষ্ঠতা আছে সেখানে লীগ মন্ত্রীসভা গঠনে সক্ষম হয়নি। যেমন মুসলিম প্রধান সীমান্ত প্রদেশে মন্ত্রীসভা গঠন করেছে কংগ্রেস। বাংলায় সরাসরি গভর্ণরের সরকার গঠিত হয়। পাঞ্জাবের ইউনিয়নিস্ট পার্টি সরকার গঠন করে। সিন্ধু প্রদেশে কংগ্রেসের সহযোগিতায় সরকার গঠন করেন স্যার গোলাম হুসাইন। আসামের অবস্থাও ছিল তেমনি। এমতাবস্থায় তার মতে লীগকে মুসলমানদের প্রতিনিধিত্বকারী একক সংগঠন বলা যুক্তিসংগত নয়। মোটকথা, লীগের এ আচরণে সাম্রাজ্যবাদী ইংরেজরা নিজেদের সর্বশেষ চক্রান্ত কার্যকর করার সুযোগ পায় এবং ১৯৪৬ সালে সাধারণ নির্বাচনের ঘোষণা দেয়। নির্বাচনের দিন লীগ নিজেদের মুসলমানদের একক সংগঠন প্রমাণ ও ভারত বিভক্তিপূর্বক পাকিস্তান অর্জনের লক্ষ্যে সর্বশক্তি নিয়োগ করে ময়দানে নামে।